
«Եկէ՛ք, զաւակներդ սուրբ նահատակներուն, առաջ-նորդուինք այն պայքարին օրինակով եւ կտակով, որ անոնք մեզի տուին` իբրեւ գրաւական մեր ազգին կենդանութեան. անոնց աղօթքով, Տէ՜ր, փրկէ մեզ» (Մանկունք շարական Հայոց ցեղասպանութեան սուրբ նահատակներու)

Սիրելի՛ հայորդիներ որ ի Լիբանան,
Այսօր այն սուրբ նահատակներուն տօնն է, որոնք Հայոց ցեղաս-պանութեան ընթացքին Թուրքիոյ կողմէ սպանուեցան եւ «իմացեալ մահով» քրիստոնէական հաւատքն ու հայրենիքի պաշտպանութիւնը գրկեցին։ 
Հայոց ցեղասպանութեան նահատակներու 2015-ի սրբադասումը զուգորդուեցաւ քրիստոնէական հաւատքի եւ հայրենիքի անքակտելի դարաւոր ուխտին պահպանման համար մղուած մեր առաջին գոյա-մարտին` Ս. Վարդանանց եւ Ս. Ղեւոնդեանց ճակատամարտին։ 
Մեր բովանդակ կեանքը «վասն հաւատոյ եւ վասն հայրենեաց» կ՚ապրինք եւ ի պահանջել հարկին կը նահատակուինք, որովհետեւ կը հաւատանք որ մեր ազգային գոյատեւման գրաւականը կեանքի եւ մահ-ւան վկայութիւնն է։ Ա՛յս իսկ է հայադրոշմ քրիստոնէական կեանքի եւ մահուան ըմբռնումը, որ մեզ «լեցուն կեանք»-ին (Աւետարան ըստ Յով-հաննէսի 10.10) եւ անոր տուիչին` Քրիստոսի կ՚առնչէ։
Նոյն մարտահրաւէրը դիմագրաւեցինք մեր պատմութեան ամբողջ ընթացքին եւ նոյն մարտահրաւէրին առաւե՛լ բարդ հանգրուանին դէմ յանդիման կը գտնուինք այսօր, երբ աշխարհով մէկ սփռուած ենք եւ հայօրէն տոկալու պատրաստակամութեամբ կը շարունակենք մեր ան-կորնչելի իրաւունքներուն հետապնդումը։
Ապրիլեան սուրբ նահատակները մեր հաւաքական կեանքը առաջ-նորդող երկու իրողութիւն լուսարձակի տակ կը բերեն այս տարի. 
Առաջին, սրբադասման արժեւորում։ Որպէս հարազատ զաւակները Ապրիլեան սուրբ նահատակներուն, չենք կրնար անտեսել անոնց գլխուն վերեւ լուսափայլող սուրբի փառապսակները, որոնք մեզ աղօթքով սրբակեցութեան եւ փրկութեան կը հրաւիրեն։ 
Մենք տակաւին լիովին չենք ըմբոշխնած Ապրիլեան սուրբ նահա-տակներուն սրբութեան խորհուրդը, որ բարեխօսական խնդրանքով պէտք է թարգմանուի։ Այսօր օրհնեալ եւ եզակի առիթ է գիտակցելու, թէ իւրաքանչիւր հայ ընտանիք գոնէ սուրբ մը ունի եւ հրաւիրուած է սրբութեան կեանք ապրելու։ Մինչեւ մահ չեմ կրնար մոռնալ հօրենական մեծ մօրս այն հոգեխռով ապրումները, որ ան կ՚ունենար երբ իւրաքանչիւր 24 ապրիլին շարադրական տետրակս բացած կը մօտենայի իրեն եւ 24 ապրիլ 1915-ի իր յուշերէն պատառիկներ կը խնդրէի արձանագրելու հա-մար…։ Մինչեւ այսօր կը փշաքաղուիմ յիշելով բարի մեծ մօրս հոգե-վիճակը, որուն հաղորդութեան մէջ եմ միշտ։ 
Սուրբերը անցեալին ապրած եւ այսօր Վարք սրբոց-ներու մէջ կարծրատիպերու վերածուած առասպելներ չեն. այլ, մեր հայ քրիս-տոնեայի առօրեան ճշդորոշող կենդանի ներկայութիւն են։  
Սուրբերու,–եւ այս պարագային Ապրիլեան սուրբ նահատակնե-րուն,– բարեխօսութեան դիմել, կը նշանակէ միշտ ընդգծել, թէ յաղթական եւ զինուորեալ եկեղեցին մէկ մարմին է, որուն անդամներն ենք բոլորս։
Երկրորդ, պահանջատիրական յանձնառութեան վերահաստա-տում։ Մինչեւ մեր արդար դատին ամբողջական լուծումը, մենք կը շարու-նակենք արթուն պահանջատէր մնալ եւ առաջնորդուիլ այն նուիրական կտակով, որ Ապրիլեան սուրբ նահատակները իրենց կեանքով եւ մահով մեզի կը փոխանցեն` իբրեւ վկայութիւն հայ ժողովուրդի կենսունա-կութեան եւ յաւերժութեան։ 
Սրբադասման խորհուրդն ու պահանջատիրութեան պայքարը իրարմով կ՚ամբողջանան եւ կ՚իմաստաւորուին, որովհետեւ մեր անմի-ջական անցեալին եւ հաւաքական յիշողութեան մէջ թարմ է թուրքին եաթաղանէն ճողոպրած եւ Մեծ աղէտին տառապանքը ցմրուր ըմպած վերապրողներուն հետ մեր մտերմութիւնը։ Ապրիլեան սուրբ նահատակ-ները մեր ծնողներն ու մեծ ծնողներն են, որոնք մեր հայու ամենօրեայ կեանքը կը ներշնչեն եւ հայապահպանումն ու հայ դատի հետապնդումը կը պարտադրեն մեզի` գիտակից հայերուս։
Հայկական պահանջատիրութիւնը սրբութեամբ կ՚օծուի, երբ Ապրիլ-եան սուրբ նահատակներուն բարեխօսութեամբ մեր դատին արդար լուծումը կը վստահինք Աստուծոյ (տե՛ս Հռոմայեցիներուն նամակ 12.19) եւ մեր հերթին ազգովին առաջնահերթ կը դարձնենք անոր հետապնդման քաղցր լուծը` այսպիսով Արարիչ եւ արարած զուգորդումը ցոլացնելով հայ քրիստոնէական հաւատարմութեամբ։ 
 	Ապրիլեան սուրբ նահատակներուն բարեխօսութեամբ գօտեպնդը-ւած, եկէ՛ք շարունակենք մեր պահանջատիրութեան ընթացքը` մինչեւ կա-տարեալ յաղթանակ։

          Աղօթական ողջունիւ`
          Նարեկ արքեպիսկոպոս
          Առաջնորդ Լիբանանի հայոց

